google/wiki40b huggingface dataset:
Hope (Arkansas)

Hope er en liten by i Hempstead County, Arkansas, Amerikas forente stater. Befolkningen var i 2006, 10,467 personer. Byen er Bill Clintons og Mike Huckabees fødeby.
Verdipapirsentralen

Selskapets historie

Verdipapirsentralen ble etablert av staten i 1985 som et selveiende særlovsselskap men ble i 2003 omgjort til et allmennaksjeselskap. I 2004 kjøpte VPS selskapet Manamind (nå Oslo Market Solutions) og i 2013 kjøpte VPS 100% av aksjene i Evolution AB, et svensk programvareselskap.
VPS er organisert i en holdingstruktur der morselskapet Oslo Børs VPS Holding ASA eier 100% av Verdipapirsentralen ASA etter en fusjon som fant sted 26. november 2007.
Laue

Bygning og levevis

Lauen har smal kropp og liten munn og er litt underbitt. Ryggen er mørkt grønn- eller blåaktig, sidene og buken sølvhvite. Gattfinnens rot er lengre enn ryggfinnens, og den har 46-63 skjell langs sidelinjen. Den kan bli inntil 25 cm lang og opp mot 10 år gammel.
Lauen er en lyselskende overflatefisk og stimfisk, som især lever i ytre del av strandsonen i innsjøer eller langsomt rennende vann. Den skyr uklart vann og altfor tett vegetasjon. Den er ofte tallrik i oppdemmede innsjøer og vann. Om vinteren på dypere vann, i likhet med de øvrige karpefiskene. Den lever av vannlopper, myggpupper og luftinsekter.
Gytingen finner sted i mai-juni, undertiden juli, på ganske grunt vann med hard bunn. Eggene, ca. 1 500, gytes i 3-6 porsjoner. De kleber til grener eller stein og klekkes på ca. en uke. Yngelen lever av planktondyr. Veksten er langsom. Etter 1 år måler lauen 3-5 cm, og den blir først kjønnsmoden etter 3 år. Den danner undertiden hybrider med andre karpefisk.

Utbredelse

I Norge finnes den i de sørøstlige landsdeler, på verdensbasis er utbredelsen fra De britiske øyer i vest til Kaspihavet i øst, fra Russlands kyst i nord til Pyreneene og Alpene i sør. Selv om det er en god matfisk brukes den mest som agnfisk.

Bruk av laue

Lauen er viktig føde for abbor, gjedde, gjørs og ørret. Den dør hurtig etter å være fanget. Brukes som agnfisk, og kan fiskes med flue. Kjøttet er tørt og fullt av bein. Hvor lauen er tallrik, blir skjellene undertiden brukt til fremstilling av perleessens (essence d'orient). De skinnende guaninkrystallene blir vasket ut av skjellene, og av 4-5000 fisk utvinnes 100 g essens, som brukes til å gi kunstige perler perlemorglans.
Enkelte steder brukes lauefangstene til grisefôr.
Mariam Yahia Ibrahim Ishag

Mariam Yahia Ibrahim Ishag (مريم يحيى إبراهيم إسحق) (født 1986 eller -87) er en sudansk kvinne som i 2014 av en sharia-domstol i Khartoum ble dømt til hundre piskeslag og henrettelse for å ha giftet seg med en kristen mann, og således ha forlatt sin islamske tro. Selv hevdet hun i retten å være oppdratt som ortodoks kristen. Dommen har ført til betydelig mediaomtale og er blitt fordømt både av vestlige regjeringer og menneskerettsorganisasjoner, blant annet Amnesty International. Hennes sak har også ført til betydelige andre protester, sommeren 2014 hadde over nærmere én million mennesker underskrevet på et krav om at hun måtte løslates. Mannen hennes, som er rullestolbruker, ble nektet adgang til rettssalen.
Hun var høygravid da hun ble dømt, og i fengselssykehuset fødte hun en datter den 27. mai. Ifølge mediaomtaler var hun fastlenket under fødselen.
Den 24. juni 2014 ble Ishag satt på frifot av en sudansk ankedomstol. Dagen efter, da hun og familien var på vei ombord et fly til USA, ble de arrestrert og forhørt. Siden er hun igjen satt fri, og ifølge advokaten hennes befant hun seg i USAs ambassade i Khartoum i slutten av juni. Hun fikk siden utreisetillatelse, og oppholdt seg i Roma i slutten av juli. Hun ble tatt imot på flyplassen av statsminister Matteo Renzi og fikk siden audiens hos Pave Frans.
Ufa internasjonale lufthavn

Ufa internasjonale lufthavn (IATA: UFA, ICAO: UWUU) er den største flyplassen som betjener byen Ufa i Russland.
Cyber Sunday

Cyber Sunday er et årlig wrestling pay-per-view i WWE. I 2004 og 2005 var Cyber Sunday kjent som Taboo Tuesday, og var eksklusivt hos RAW.
Taboo Tuesday var den eneste pay-per-view'en som ble holdt på en tirsdag, bortsett fra "This Tuesday In Texas" (Denne tirsdagen i Texas) i 1991.
Cyber Sunday gir dessuten tilskuerne muligheten for å stemme frem kamper, og dommere, samt hvem som skal bryte den dagen. Før var dette kun mulig over internett, men i 2008 åpnet de muligheten for å stemme over SMS.
Helligtrekongersmesteren

Helligtrekongersmesteren (Helligtrekongersverkstedet)  var en dansk kalkmaler eller malerverksted som var aktivt på Sjælland i Danmark ca. 1465–1475. Verkstedet har fått navn etter sine arbeider i Helligtrekongers kapell i Roskilde domkirke. 
Helligtrekongersmesteren har også malt i Tystrup kirke og i Vordingborg kirke.
Leiopus punctulatus

Utseende

En liten til middelsstor (5-10 mm), avlang, kontrastrikt farget trebukk med ganske lange antenner. Fargene er svart og lysgrått, nesten hvitt. Antennene er omtrent dobbelt så lange som kroppen hos hannen, en og en halv gang så lange hos hunnen. Hvert ledd unntatt de to innerste er tofarget, smalt lyst i den indre delen og svart i den ytre. Kroppen er uten påfallende hår, men kledt med hårlignende skjell. Pronotum er omtrent en og en halv gang så bredt som langt, noe bak midten med en skarp, litt bakoverrettet pigg på hver side, på samme nivå også med et par knøler oppe på ryggen. Dekkvingene er avlange med markerte skuldre, grovt punkterte, mesteparten av overflaten skjellkledt. Grunnfargen er svart, men den har et bredt, lysgrått tverrbånd med noen få svarte flekker rundt midten, spissen av dekkvingene er også lysgrå med svarte flekker. Beina er mørke.

Levevis

Larvene utvikler seg i under barken på greiner av osp som har vært døde et par år. Greinene må trolig være infisert med soppen Encoelia fascicularis. Larvens ganger går ikke inn i veden, men holder seg i barken. Utviklingen tar ett eller to år, de voksne billene kan finnes på greiner og stammer i juni-juli og er trolig nattaktive.

Utbredelse

Arten er utbredt i den østlige delen av Europa. Den er ikke kjent fra Norge, men det finnes en bestand i Uppland i Sverige.
K.k.

k.k. er forkortelse for det tyske uttrykket kaiserlich-königlich, norsk: keiserlig-kongelig. Begrepet ble inntil 1867 brukt som betegnelse på myndighetene og de statlige institusjonene i keiserriket Østerrike. Etter opprettelsen av det østerriksk-ungarske dobbeltmonarkiet ble forkorktelsen k. k. bare brukt på den vestlige halvdelen av riket (Cisleithanien også kalt Altösterreich).
Den første k. (keiserlig) henspilte på tittelen keiser av Østerrike, den andre k. (kongelig) fra 1867 sto for tittelen konge av Böhmen som keiseren ledet i en personalunion.
Foprkortelsen k.k. blir ofte forvekslet med k.u.k., som imidlertid statsrettslig er noe annet, nemlig betegnelsen på dobbeltmonarkiet Østerrike-Ungarn.
Vivian Campbell

Røft gitarspill

Campbell begynte å spille gitar som tolvåring, og hans største inspirasjonskilder var hans landsmenn Rory Gallagher, Gary Moore og Thin Lizzy. Vivian adopterte Gallagher og Moores aggressive måte å traktere gitaren på, noe som var naturlig med tanke på samme «røffe» oppvekst som sine helter i Nord-Irland. Som 16 åring i 1978 ble han utvist fra Rathmore Grammar School og var samtidig aktuell med sitt første band Sweet Savage som oppnådde stor suksess i hjembyen Belfast. Metallica spilte inn en versjon av Savage-låta «Killing Time» på albumet Garage Inc..

Dio

Ronnie James Dio hadde forlatt Black Sabbath tidlig i 1983 og tatt med seg Sabbath-trommeslager Vinny Appice for å starte sitt eget band. Tidligere Rainbow-bassist Jimmy Bain oppdaget den unge Campbell og rekrutterte ham til Dio samtidig som Bain insisterte på at han selv skulle være bandets bassist. Ronnie James Dio var kresen på gitarister og kunne velge fra øverste hylle da han som tidligere medlem av Rainbow og Black Sabbath hadde jobbet med legender som Ritchie Blackmore og Tony Iommi. Campbell hadde den røffheten som Dio var på jakt etter og ble valgt til fordel for storheter som Jake E. Lee og John Sykes. Dette er et stort kompliment til Campbell, som på denne tiden bare var 20 år. Hans kan sees på DVD-en We Rock, en «best of» av to Dio-konserter fra Utrecht (1983) og Philadelphia (1984). Konsertene var opprinnelig utgitt på VHS i sin helhet som Dio: Live In Concert og Dio: A Special from the Spectrum.

Hear 'n Aid

Vivian Campbell var en av hoved-initiativtakerne til prosjektet Hear 'n Aid Heavy Rock for Afrika, som i 1985 ga ut singelen Stars. Vivian fikk ideen da ingen av hard rockens artister ble invitert til USA for Africa samme år.

Aktiv

Campbell er aktiv som medlem av Def Leppard, men ga i 2005 ut sitt første soloalbum Two Sides Of If. Her går han tilbake til sine blues-røtter og har med gjesteartister som Ike Turner og Billy Gibbons. I mai 2010 ble det rapportert at Campbell ville bli med Scott Gorham og andre musikere for å «gjenopplive» Thin Lizzy.
Robert John Braidwood

Biografi

Braidwood ble født i Detroit, Michigan i 1907 som det første barnet til Walter John Braidwood (ca. 1876) og Rhea Nimo (1881) og tok sin utdannelse ved University of Michigan hvor han tok mastergrad i arkitektur i 1933. I løpet av et år hadde kommet med på Det orientalske fakultet ved University of Chicagos ekspedisjon til Amuq-sletten med arkeologen James Henry Breasted. Han arbeidet sammen med ekspedisjonen inntil 1938 da han giftet seg med en medstudent fra Michigan, Linda Schreiber, som ble hans partner i felten og i forskningen.
Braidwood tilbrakte den andre verdenskrig i det amerikanske luftforsvaret, United States Army Air Corps, med ansvar for meteorologi. I 1943 tok han sin filosofisk doktorgrad (Ph.D.) fra Universitet i Chicago som også ansatte ham og han forble professor ved Det orientalske fakultet og Fakultet for antropologi inntil han gikk av med pensjon.
Det er spekulert om den fiktive figuren, Indiana Jones, var delvis basert på Braidwood da han var kjent for sine arkeologiske studier i eksotiske omgivelser, men det er også flere andre som knyttet til en slik antagelse. Selv om Indiana Jones og Braidwood ville ha vært samtidige, er det få egentlige bevis for denne antagelsen. Også Braidwoods kollega, James Henry Breasted, er omtalt i samme forbindelse. 
Robert John Braidwood døde i 2003 i Chicago.

Verker

Ekspedisjonen til Amuq-sletten i Hatay, Tyrkia, var en av de første vitenskapelige arkeologiske undersøkelser som involverte nøye dateringer av gjenstander ved hjelp av omsorgsfull kartlegging og opptegnelser. I 1947 hadde Braidwood fått lære om karbondatering fra sin kollega Willard Libby, og han begynte å benytte denne metoden for å gjøre sine dateringer mer presise. 
Også i 1947 ble Det orientalske instituttets Jarmo-prosjekt i Irak startet av Braidwood. Det var et tidlig eksempel på en utgraving med det formål å finne bevis på metoder for tidlig matproduksjon og for å løse det økologiske problem med jordbrukets opprinnelse og tidlige konsekvenser. Prosjektet førte sammen arkeologer, biologer og geologer i en banebrytende forskning som fikk fortjenstfullt legat fra National Science Foundation i 1954, et av de første gangene at et antropologisk forskningsprosjekt fikk en slik utmerkelse. Da den politiske situasjonen i Irak ble forverret ble Braidwood tvunget til å forlate landet og han fortsatte tilsvarende prosjekter i Iran og Tyrkia.
Sammen med forskere fra Universitet i Istanbul arbeidet Braidwood på et utgravningssted i Tyrkia kalt Çayönü, og fremskaffet omfattende og betydningsfulle bevis for teorien at mellom 8 000 og 12 000 år siden var det en endring fra et jeger- og samlersamfunn til et jordbrukssamfunn i sørlige Tyrkia.
I 1971 belønnet den amerikanske foreningen, Archaeological Institute of America, ham med en medalje for sine arkeologiske bedrifter.
Japan Golf Tour Championship

Japan Golf Tour Championship er en golfturnering på Japantouren, som har blitt avholdt årlig på Shishido Hills Country Club siden 2003 og på Horai Country Club fra 2000 til 2002.
Viisnurk

Viisnurk er et estisk selskap som produserer møbler og treforedlingsprodukter. Selskapet er børsnotert i Tallinn og har hovedkvarter der.
I 2007–08 hadde selskapet en årsomsetning på 15,9 mill euro.
Fylkesvei 3732

Fylkesvei 3732 går mellom Skarsbru og Vestre Dale i Froland kommune. Veien er 2,1 km lang.
Frem til 2019 hadde veien betegnelsen Fylkesvei 158.
Piratpartiet (Norge)

Historie

I 2009 skrev enkelte medier om at det svenske Piratpartiet ville starte et søsterparti i Norge, og Piratpartiet Norge ble resultatet. 16. juni 2012 inviterte Piratpartiet til startmøte i Trondheim med hensikt om å bli enige om en strategi for å skaffe de 5 000 underskriftene som loven krever for at et politisk parti skal bli registrert i partiregisteret. Partiet hadde fått 5257 underskrifter den 16. desember 2012 som ble sendt inn til registrering.
Piratpartiet ble offisielt registrert i partiregisteret i Brønnøysund 24. januar 2013, og 2. april 2013, med etablering av fylkeslag og innlevering av valglister i alle fylker, ble partiet landsdekkende. Partiet stilte lister i alle fylker til Stortingsvalget 2013 og oppnådde 9869 stemmer; 0,35 prosent av totalt avgitte stemmer. Ved Kommunestyre- og fylkestingsvalget 2015 fikk partiet 7165 stemmer i fylkestingsvalget, som tilsvarer 0,3 % av stemmene, samt 1428 stemmer i kommunevalget fordelt på Oslo, Trondheim, Kristiansand og Kongsberg.
Piratpartiet stilte også liste i 13 fylker, tre kommuner (utenom Oslo) og en Oslo-bydel til Kommunestyre- og fylkestingsvalget 2015. De stilte under Stortingsvalget 2017 med lister i elleve fylker. I Stortingsvalget 2013 ble partiet Norges tolvte største parti i stemmetall med 9868 stemmer, men uten stortingsrepresentanter. Beste fylke var Sør-Trøndelag med 0,5 % av stemmene.
I Stortingsvalget 2017 fikk partiet 3348 stemmer totalt og ble dermed Norges 15. største parti.
I Kommunestyre- og fylkestingsvalget i Norge 2019 fikk partiet 908 stemmer samlet i de to kommunene de stilte liste (Oslo og Bergen) og 3538 stemmer totalt i fylkesvalget.
Høylandet kirke

Historie

En eldre stavkirke på Romstad (Høylandet kirkested) er nevnt i 1543. I 1672 ble det bygd ny kirke. Disse lå snaue hundre meter nordvest for dagens trekirke fra 1860. En gammel kirkegård ligger fortsatt der.
Høylandteppet er ei revle eller et billedteppe fra kirken som er datert til slutten av 1100-tallet. Det er  er vevd og deretter brodert med scener fra Matteusevangeliet. Teppet er i dag ved NTNU Vitenskapsmuseet i Trondheim. En kopi henger i Høylandet kirke.
|}
Ubuntu Cola

Ubuntu Cola er en kullsyreholdig drikk (brus), sertifisert av Fairtrade Foundation. Drikken er laget med Fairtrade-sukker fra Malawi og Zambia. Ubuntu Cola ble lansert i Norge 15. februar 2008 av Friends Fair Trade Norge (FFTN).
Proud (Tamara Todevska-sang)

Bakgrunn

Sangen ble internt valgt ut av Makedonsk radio og televisjon som Nord-Makedonias bidrag til Eurovision Song Contest 2019. Låten er komponert av Darko Dimitrov, Robert Bibliov og Lazar Cvetkoski, mens Kosta Petrov og Sanja Popovska har skrevet teksten. Den fremføres av Tamara Todevska, som tidligere deltok i Eurovision Song Contest i 2008 sammen med Rade Vrchakovski og Adrian Gaxha.
«Proud» skulle opprinnelig ha blitt utgitt 4. mars 2019, men ble utsatt med fire dager, slik at utgivelsen sammenfalt med den internasjonale kvinnedagen. Sangen handler om å være stolt over den du er og ikke la deg affisere av andre som mener du ikke er god nok.

Eurovision Song Contest

I januar 2019 ble Nord-Makedonia trukket til å delta i semifinale 2 av Eurovision Song Contest. Semifinalen ble arrangert i Expo Tel Aviv i Israel torsdag 16. mai, og Nord-Makedonia hadde startnummer 17 – nest sist ut på scenen. I avstemningen ble sangen blant de ti beste i semifinalen, og kvalifiserte seg dermed til finalen lørdag 18. mai. Dette var første gang siden 2012 at Nord-Makedonia kvalifiserte seg til finalen.
I finalen vant «Proud» juryavstemningen foran Sverige. Den ble nummer tolv i telefonavstemningen og endte på syvendeplass sammenlagt med 305 poeng. Dette var Nord-Makedonias beste plassering i konkurransen.
Kolsva

Kolsva er et tettsted i Köping kommune i Västmanlands län i landskapet Västmanland i Sverige. Det ligger rundt femten kilometer nordvest for Köping. I 2010 hadde tettstedet 2 453 innbyggere.
Straffelov

En straffelov, også kalt kriminallov, er en lov som samler og kodifiserer en jurisdiksjons alle, eller fleste, straffebud og andre bestemmelser om straff. I rettsstater kan straffelover være en vesentlig betingelse for å oppfylle oppfylle lovprinsippet, men i rettsstater bygget på common law kan strafferetten være ulovfestet rett.
Mohamed Salah

Karriere

Han har tidligere spilt for den egyptiske klubben El-Mokawloon, og den sveitsiske klubben Basel. I 2012 ble Salah kåret til Most Promising African Talent of the Year av CAF og i 2013 vant SAFP Golden Player award for å være den beste spilleren i Sveits Super League.
Salah gjennomførte overgangen fra FC Basel til Chelsea 26. januar 2014. Overgangen kostet 16,5 millioner euro.
I august 2015 ble Salah lånt ut fra Chelsea til den italienske klubben AS Roma ut 2015/2016-sesongen, hvor Roma også fikk opsjon på permanent overgang. Mohamed Salah fikk draktnummeret 11. Roma gjennomførte den permanente overgangen juli 2016, etter en vellykket sesong i klubben. Salah kostet AS Roma 15 millioner euro.

Liverpool

22. juni 2017 bekreftet Liverpool FC kjøpet av Salah, da det ble lekket bilder av Salah i Liverpool-drakt allerede før den endelige bekreftelsen. Overgangen ble bekreftet med en video av Salah selv som frenetisk sitter og sjekker alle meldingene, før han viser seg for kamera og bekrefter sin egen overgang.
Mohamed Salah overtok Roberto Firminos draktnummer 11, etter at han hadde båret draktnummeret i 2 sesonger hos Merseyside-klubben. Firmino fikk senere tildelt draktnummeret 9, som Christian Benteke tidligere hadde hatt i sesongen 2015/2016.
Salah ble Liverpools dyreste signering, da han kostet klubben 35 millioner pund (376 millioner kroner). Overgangssummen kunne strekkes til 419 millioner dersom avtalte klausuler ble oppnådd.
Han scoret 32 mål i Premier League i 2017/18-sesongen, og ble med toppscorer og årets spiller.
Salah har pr. 1. november 2018 nådd 71 målpoeng på sine første 66 kamper i alle turneringer med Liverpool. Salah har nå klubbrekord som den spilleren som har nådd 50 mål raskest i klubbens 126 år lange historie, med 65 kamper.
Han ble 2017–18-sesongen toppscorer i Premier League med 32 mål. Salah ble kåret til årets spiller i Premier League samme sesong og han ble nummer tre i kåringen av UEFA Årets spiller i Europa for denne sesongen.

Landslaget

Han har tidligere deltatt i U-20 VM (2011) og Sommer-OL 2012.
3. september 2011 fikk han sin første landskamp for Egypt mot Sierra Leone.
Han ble tatt ut i Egypts tropp til VM i fotball 2018 i Russland. Han scoret begge Egypts mål innen de røk ut etter gruppespillet.
Place des Fêtes (Paris Metro)

Place des Fêtes er en stasjon på metroen i Paris.
Stasjonen betjener linje 7bis og linje 11.
Jiang Qing

Levnet

Hun sluttet seg til Det kinesiske kommunistparti (KKP) i 1933 og arbeidet som skuespiller i Shanghai fra 1933 til 1937. I 1939 introduserte Kang Sheng henne for Mao Zedong i Yan'an, og hun og Mao ble senere gift. Ekteskapet var kontroversielt for noen; hun fortrengte nemlig en hustru som ble betraktet som en revolusjonshelt. Hun fikk som råd eller pålegg av kadre som var sentrale i den kommunistiske bevegelse, å holde seg borte fra politikken i 25 til 30 år. Etter 1949 arbeidet hun i kulturministeriet, men ikke i en stilling der politikk ble utformet.
Under sine dager som skuespiller hadde hennes yndlingsrolle vært Nora i Henrik Ibsens «Et dukkehjem». Dette var et drama om en kvinne som bryter opp og frigjør seg fra sin kvelende og konvensjonelle rolle som husfrue. I motsetning til Nora kunne ikke Jiang Qing bryte med Mao, som ikke lenger var særlig tiltrukket av henne og var begynt å omgi seg med pene unge damer. Det var nemlig gjennom ekteskapet med Mao at veien til politisk innflytelse lå, men hun var lik Nora i at hun ikke ville la noe klamt partibyråkrati stå i sin vei.
I 1965 bad Mao henne om å reise i hemmelig oppdrag til Shanghai, der hun skulle forberede et angrep på et skuespill av Beijing-politikeren og historikeren Wu Han. Den oppgaven klarte hun med glans, og hun kom med dette inn i de kretser som skulle få størst innflytelse over viktige faser av kulturrevolusjonen.
Jiang Qing ble medlem av Politbyrået i KKP i 1969. Hun var blitt nestleder for en komité på fem som tilrettela for kulturrevolusjonen i 1966, og den gikk over til å bli den gruppen som senere, på grunn av et medlems dødsfall, fikk økenavnet Firerbanden. De andre tre var mennene Zhang Chunqiao, Yao Wenyuan og Wang Hongwen. Fra da av var hun en av de mektigste skikkelser i Kina i Maos siste leveår.
Jiang ansporet radikale ungdommer som ble organisert som rødegardister og satt inn mot andre ledende politiske skikkelser. Blant ofrene for rødegardistenes oppmerksomhet var president Liu Shaoqi og visestatsminister Deng Xiaoping.
Rødegardistene hadde ytterfløyer til høyre og venstre for Jiāng Qīng og Mao, og ikke alle av dem var vennlig innstilt mot Jiāng Qīng.
Jiang fremmet også revolusjonære operaproduksjoner og balletter. Mens all vestlig litteratur ble fordømt av rødegardistene, ble Greven av Monte Cristo populær fordi Jiang hadde uttalt seg fordelaktig om boken.
Jiang samarbeidet en stund med Kinas nestkommanderende Lin Biao, men etter Lins død i et flystyrt i 1971, vendte hun seg mot ham i anti-Lin, anti-Konfucius-kampanjen, der den egentlige, men uuttalte, skyteskiven var statsminister Zhou Enlai.
Etter Maos død i 1976 ble hun arrestert. Ved rettssaken mot «firerbanden» i 1981 var hun den eneste av de fire som brydde seg med å ta til motmæle mot påtalemyndigheten. Hun ble dømt til døden, men dommen ble senere omgjort til livsvarig fengsel. Hun sonte i Qincheng-fengselet nordvest for Beijing.
Hun ble løslatt av helbredsgrunner i 1991 og døde ti dager etter. Senere skulle regjeringen hevde at hun begikk selvmord.
Mark Lewis-Francis

Individuelt

Som 19-åring vant han VM-kvartfinale på 9,97. Det ville normalt ha vært juniorverdensrekord, men på grunn av manglende vindmåling ble den ikke godkjent (mistanke om sterk medvind). 
Lewis-Francis fremste meritt individuelt er seieren på 100 meter i junior-VM 1999 i polske Bydgoszcz.

Stafett

Lewis-Francis har de siste årene vanligvis hatt rollen som ankermann på det britiske stafettlaget over 4 x 100 meter. Karrierens største øyeblikk kom 28. august 2004 i Athen i OL-finalen på 4 x 100 meter. Det britiske laget vekslet for tredje og siste gang (Devonish til Lewis-Francis) to meter foran storfavorittene USA med daværende verdensrekordholder Maurice Greene på sisteetappen. Lewis-Francis holdt unna for Greene, slik at Storbritannia vant gullet på 38,07, bare ett hundredels sekund foran USA. I stafetten i VM 2007 gikk Lewis-Francis ut på sisteetappen ved siden av USAs Leroy Dixon, men måtte slippe både Dixon og Jamaicas Asafa Powell forbi seg. Dermed fikk britene og Lewis-Francis bronse som i VM 2005.

Doping

Lewis-Francis tok sølv på 60 meter under innendørs-EM i Madrid i mars 2005. Han ble imidlertid fratatt medaljen etter at hadde testet positivt på cannabis. Storbritannias olympiske komité utestengte dermed Lewis-Francis fra all videre deltakelse i olympisk sammenheng. Det britiske friidrettsforbundet vurderte det imidlertid annerledes, nemlig at han ikke hadde brukt substansen i prestasjonsfremmende øyemed, og tillot ham derfor å konkurrere igjen.